Infografika - Sistemi tal-IT tal-UE għas-sigurtà u l-migrazzjoni Ara l-infografika sħiħa B'rispons għall-isfidi li qed jinbidlu fir-rigward tal-migrazzjoni u s-sigurtà, l-UE qed ittejjeb is-Sistema tagħha ta' Informazzjoni dwar il-Viża (VIS), għodda li tintuża mill-awtoritajiet tal-istati membri biex jirreġistraw u jivverifikaw persuni li japplikaw għal viża għal soġġorn qasir biex jidħlu fiż-żona Schengen. Illum il-Kunsill adotta regolament li jemenda s-Sistema ta' Informazzjoni dwar il-Viża. L-att legali issa jeħtieġ li jiġi adottat mill-Parlament Ewropew u ffirmat qabel jiġi ppubblikat fil-Ġurnal Uffiċjali tal-UE. L-għanijiet ewlenin tar-regolament emendatorju huma li: - tkompli tissaħħaħ is-sigurtà tal-proċedura tal-viża għal soġġorn qasir - jiġu inklużi viżi għal soġġorn twil u permessi ta' residenza fil-bażi ta' data tal-VIS - tiġi żgurata l-interoperabbiltà bejn il-VIS u sistemi u bażijiet ta' data rilevanti oħra tal-UE F'dawn l-aħħar snin l-UE ħadmet b'mod konsistenti biex ittejjeb il-kontrolli ta' dawk li jidħlu fiż-żona Schengen, permezz tal-adozzjoni tas-sistema ta' awtorizzazzjoni għall-ivvjaġġar (ETIAS), is-sistema ta' dħul/ħruġ u l-interoperabbiltà tal-bażijiet ta' data. L-aġġornament tal-VIS huwa l-pass li jmiss f'din id-direzzjoni. Ir-regoli l-ġodda ser jippermettu verifiki aħjar tal-applikanti għal viża biex jiġu identifikati dawk li jistgħu jkunu ta' theddida għas-sigurtà jew jirriskjaw li jabbużaw mir-regoli tal-migrazzjoni tagħna. Eduardo Cabrita, Ministru għall-Affarijiet Interni tal-Portugall Skont ir-regoli ġodda, il-VIS mhux ser tinkludi biss informazzjoni dwar viżi għal soġġorn qasir bħal qabel, iżda ser tkopri wkoll viżi għal soġġorn twil u permessi ta' residenza, peress li dawn id-dokumenti jippermettu moviment liberu fiż-żona Schengen. Barra minn hekk, fil-VIS tiġi inkluża kopja diġitali tal-paġna tad-data bijografika tad-dokument tal-ivvjaġġar. Qabel ma tinħareġ viża jew permess ta' residenza, ir-regoli l-ġodda ser jippermettu verifiki aħjar tal-preċedenti personali tal-applikant f'bażijiet tad-data rilevanti dwar is-sigurtà u l-migrazzjoni. Il-VIS awtomatikament tibda tfittxija f'dawn il-bażijiet ta' data u kwalunkwe hit ser tiġi vverifikata manwalment u segwita mill-awtorità kompetenti. Kuntest Is-Sistema ta' Informazzjoni dwar il-Viża, li ilha operattiva mill-2011, hija bażi ta' data li tiffaċilita l-proċedura tal-viża għal soġġorn qasir. Din tgħin lill-awtoritajiet tal-viża, tal-fruntieri, tal-ażil u tal-migrazzjoni jivverifikaw ċittadini ta' pajjiżi terzi li jkollhom bżonn viża għal soġġorn qasir biex jivvjaġġaw lejn iż-żona Schengen. Il-VIS tikkollega l-konsulati tal-istati membri madwar id-dinja, kif ukoll il-punti ta' qsim tal-fruntieri esterni kollha. Fis-16 ta' Mejju 2018, il-Kummissjoni ppreżentat proposta li temenda r-regolament VIS. Pożizzjoni tal-Kunsill fl-ewwel qari bil-ħsieb tal-adozzjoni ta' regolament li jirriforma s-Sistema ta' Informazzjoni dwar il-Viża Ara l-paġna tal-laqgħa